
Aquí descríbese a provincia de Armenia

É ben sabido que existen dúas Armenias, a Menor e a Maior. Na Armenia Menor hai un señor31 que goberna con xustiza e é súbdito do gran khan.

Ten numerosas cidades e castelos32, amais de abundancia de todo, e moita caza de aves e bestas.

Houbo un tempo no que tiña fama de estar habitada por homes valentes, pero agora son todos ruíns. Só lles quedou unha virtude: que son grandísimos bebedores.

Á beira do mar está unha cidade chamada Laias, onde hai gran tráfico de mercadorías. En efecto, até aquí chegan todas as especias que proveñen das terras do interior, que adquiren os mercadores de Venecia, de Xénova e de todas as partes, así como tamén panos de la e moitas cousas de valor. Todos os mercadores que queren viaxar terra dentro deben partir desde esta cidade.

Agora contaremos da Turcomania.

Aquí descríbese a provincia de Turcomania

Na Turcomania hai tres razas de pobos. Unha son os turcománs, que adoran a Mahoma e son xentes ignorantes que falan unha lingua ruda33, habitan nas montañas e no val, e viven dos seus rabaños. Teñen cabalos e machos moi grandes e de gran valor. As outras razas son os armenios e os gregos, que habitan nas cidades e nos castelos, e viven do comercio e da artesanía. Fan as mellores e máis fermosas alfombras do mundo, amais de labores de seda de todas as cores.

Habería máis cousas que contar, pero non o vou facer aquí.

Os seus habitantes están baixo o dominio dos tártaros do Levante.

Agora deixaremos a Turcomania para ir á Armenia Maior.



21

Da Armenia Maior

A Armenia Maior é unha provincia enorme. Ao inicio dela, a primeira cidade que se atopa é a chamada Erzincan, onde se fai o mellor bocarán do mundo e o algodón34 máis fermoso e de maior calidade.

Aquí hai moitas cidades e castelos, a máis nobre das cales é esta Erzincan, que ten arcebispo; outras cidades importantes son Erzurum e Erciş.

Trátase dunha provincia vastísima, onde no verán pastan todos os rabaños dos tártaros do Levante pola boa herba que ten, malia que no inverno non, porque vai tanto frío que os seus animais non sobrevivirían.

Na Armenia Maior está a Arca de Noé no cumio dunha gran montaña, nos confíns do sueste, preto do reino de Mosul.

Os seus habitantes son cristiáns xacobitas e nestorianos, dos que falaremos máis adiante.

Pola parte norte limita con Xeorxia, e nestes confíns hai unha fonte de onde abrolla tal cantidade de aceite35 que se poden encher cen barcos de cada vez. Non é bo para comer, aínda que si para queimar, e úsase contra a sarna e outras enfermidades. Desde moi lonxe veñen até aquí xentes por el, e por toda a rexión non se queima outro aceite que non sexa este.

Agora deixamos a Armenia Maior e contaremos da provincia de Xeorxia.

Do rei de Xeorxia

En Xeorxia teñen un rei que se chama sempre David Malik, que é como dicir na nosa lingua Rei David, súbdito dos tártaros. Antigamente a todos os reis desa provincia nacíalles a marca dunha aguia baixo o ombro dereito36.

Son xente guapa, valorosos na batalla e bos arqueiros. Son cristiáns e observan a lei dos gregos37. Levan o cabelo curto á maneira dos clérigos.

Esta é a provincia que Alexandre38 non puido traspasar, porque dunha banda está o mar e doutra as montañas39, e pola outra parte hai unha estrada tan estreita que nin se pode pasar por ela de a cabalo; ten unha lonxitude de máis de catro leguas40, e bastarían uns poucos homes para impedirlle o paso a unha multitude; por iso Alexandre non pasou. Mandou construír aquí unha torre moi robusta para que os que pasaban non puidesen atacalo. Esta torre chámase Porta de Ferro. Este é o lugar que refire o libro de Alexandre41 cando di que encerrou os tártaros entre as montañas. Non obstante, aqueles non eran tártaros, senón os chamados cumanos e tamén outros pobos, porque os tártaros aínda non existían nese tempo.

Este territorio ten cidades e castelos bastantes.

Produce moita seda e tecen de seda e ouro os panos máis fermosos do mundo.

Tamén posúen os mellores azores do mundo e abundancia de todo o que precisan para vivir.

A provincia está chea de grandes montañas e esta é a razón pola que os tártaros non puideron aínda conquistala toda.

Aquí atópase o mosteiro de San Leonardo42, onde hai unha verdadeira marabilla. Diante deste mosteiro a montaña forma un lago43 onde nunca hai peixes, agás na Coresma. Desde o primeiro día da Coresma até o Sábado Santo atópanse peixes en abundancia. Ao día seguinte, coma se fose un milagre, xa non se atopa ningún, até a vindeira Coresma.

Sabede que o mar que vos acabo de describir se chama Gilguilán, que ten un perímetro de setecentas millas e fica afastado de calquera outro mar ben doce xornadas. Nel desembocan moitos grandes ríos. Hoxe en día mercadores de Xénova navegan por el. De aí vén a seda que se chama guela.

Xa falamos sobre as fronteiras do norte de Armenia.

Agora contaremos sobre as do sur e do levante.

Do reino de Mosul

Mosul é un gran reino habitado por moitas razas de xente das que vos contarei decontado. Está a raza dos árabes, que adoran a Mahoma; hai outra que observa a lei cristiá, pero non como manda a Igrexa de Roma, de modo que se enganan en moitas cousas. Chámanse nestorianos e xacobitas, e teñen un patriarca que se chama Iatolic que nomea bispos, arcebispos e abades pola India toda, por Bagdad e polo Catai, igual que fai o papa de Roma. Todos estes cristiáns son nestorianos e xacobitas.

Todos os panos de seda e ouro que se chaman muselina fanse aquí, así como tamén se chaman mosulinos os grandes mercadores deste reino.

As xentes que viven nas montañas44 son cristiáns nestorianos ou xacobitas; noutras provincias son sarracenos, que adoran a Mahoma: malas xentes, que gustan de roubarlles aos mercadores.

Agora falaremos da gran cidade de Bagdad.

De como foi tomada Bagdad

Bagdad é unha gran cidade onde reside o califa de todos os sarracenos do mundo, igual que en Roma está o papa de todos os cristiáns. Polo medio da cidade pasa un río moi grande45 por onde se pode chegar até o mar da India, e por el van e veñen os mercadores coas súas mercadorías.

Desde Bagdad río abaixo até o mar hai unhas dezaoito xornadas. Os mercadores que viaxan á India van por ese río até unha cidade que se chama Qeshm, onde entran no mar da India. Entre Bagdad e Qeshm está unha cidade chamada Basora. Nela e nas fragas veciñas danse os mellores dátiles do mundo. En Bagdad elabóranse diversos panos de seda e ouro que representan bestas e aves. É a cidade máis nobre e máis grande desa provincia.

Sabede que ao califa46 se lle atopou o meirande tesouro de ouro, prata e pedras preciosas que xamais posuíu home ningún. No ano 1255, o gran señor dos tártaros, que se chamaba Hulagu, irmán do khan que reina hoxe, reuniu un grande exército, atacou Bagdad e tomouna pola forza. Isto foi unha gran fazaña, posto que a cidade tiña máis de cen mil xinetes, á parte dos infantes.

Cando Hulagu tomou Bagdad atopou no palacio do califa unha torre con tal cantidade de ouro, prata e outras riquezas que xamais se viran tantas xuntas. Ao ver Hulagu semellante tesouro marabillouse moitísimo e ordenou que lle trouxesen o califa, que estaba preso, e díxolle: «Califa, por que xuntaches un tesouro tan grande? Que querías facer con el? Cando soubeches que eu viña contra ti, como é que non pagaches xinetes e soldados para defenderte ti, a túa terra e o teu pobo?». O califa non soubo responderlle. Daquela dixo Hulagu: «Xa que amas tanto este tesouro, quérocho dar a comer». E fixo que o metesen naquela torre coa orde de que non se lle dese nin de comer nin de beber. E dixo: «Agora, fártate co teu tesouro!». Sobreviviu catro días, e despois atopárono morto. Por iso moito mellor lle sería darllo ao seu pobo para que defendese a súa terra.

Desde aquela esa cidade nunca máis tivo califa ningún.

Non imos falar máis de Bagdad, que habería moito que dicir. Contaremos agora da nobre cidade de Tabriz.

Da nobre cidade de Tabriz

Tabriz é unha gran cidade nunha provincia chamada Iraq, onde aínda hai máis cidades e castelos. Falarei de Tabriz, xa que é a principal cidade da provincia.

Os habitantes de Tabriz viven do comercio e da artesanía, ou sexa, dos labores de panos de seda e ouro. Está tan ben situada que a ela veñen mercadores desde a India, Bagdad, Mosul, Ormuz e de moitos máis sitios. Os mercadores latinos47 veñen até aquí por mercadorías estranxeiras48, que chegan de moi lonxe e coas que gañan moitos cartos. Ademais, atópanse moitas pedras preciosas.

Desta parte, os homes non son de categoría, pero hainos de todas as razas: armenios, nestorianos, xacobinos, xeorxianos, persas, e os que adoran a Mahoma, ou sexa, os nativos, que se chaman tabriceses.

Arredor da cidade hai fermosos e deleitosos xardíns con todo tipo de froitas.

Os sarracenos de Tabriz son moi malvados e desleais49.

Da marabilla da montaña de Bagdad

Agora contareivos unha marabilla que aconteceu entre Bagdad e Mosul. No ano 127550 había un califa en Bagdad que odiaba moito os cristiáns, cousa natural nos sarracenos. Daquela pensou a maneira de facer que os cristiáns se convertesen en sarracenos, ou, se non o facían, matalos a todos. Para tal cousa tiña os seus conselleiros sarracenos.

O califa mandou polos cristiáns do lugar e púxoos fronte a este feito: que el atopara no Evanxeo51 que se un cristián tivese a fe que colle nun gran de mostaza, só con pregarlle a Deus, El faría que dúas montañas se xuntasen. E amosoulles o Evanxeo. Os cristiáns dixeron que era totalmente certo. «Entón», dixo o califa, «entre todos vós debedes de sumar a fe que colle nun gran de mostaza, así que faredes que se mova esa montaña, ou matareivos a todos se non vos facedes sarracenos, porque quen non ten fe debe morrer». E deulles un prazo de dez días para facer isto.

Cando os cristiáns oíron as palabras do califa colleron moitísimo medo e non sabían que facer. Reuníronse todos, grandes e pequenos, homes e mulleres, o arcebispo, o bispo e os curas, que tiñan bastantes. Estiveron oito días todos a pregarlle a Deus que lles axudase e os salvase dunha morte tan cruel. Na novena noite, un anxo aparecéuselle ao bispo, que era un home moi santo, e díxolle que fose á mañá xunta un certo zapateiro e que lle pedise que movese a montaña.

Este zapateiro era un home bo e de moita fe. Un día entrara no seu obradoiro unha muller moi fermosa, e el pecou cos ollos. Daquela, cravou o punzón neles para non ter que ver máis, tan bo home e tan santo era.

Cando o bispo tivo a visión que lle dicía que coa pregaria do zapateiro se movería a montaña, reuniu a todos os cristiáns e contóullela. O bispo pediulle ao zapateiro que lle pregase a Deus que movese a montaña, pero el dixo que non era home virtuoso bastante. Tanto llo pregaron os cristiáns, que o zapateiro se puxo a rezar.

Cando se cumpriu o prazo todos os cristiáns foron pola mañá á igrexa e cantaron misa para que Deus os axudase. Despois colleron a cruz e foron á planicie fronte á montaña. Entre homes e mulleres, pequenos e grandes, eran ben cen mil.

O califa chegou con moitos sarracenos armados para matar todos os cristiáns, ao crer que a montaña non se movería. Os cristiáns estaban diante da cruz axeonllados pregándolle a Deus cando de súpeto a montaña comezou a esboroarse e a moverse.

Ao veren isto os sarracenos, marabilláronse de tal xeito que tanto eles coma o califa se converteron.

Morto o califa, descubriuse que levaba unha cruz pendurada do pescozo. Cando os sarracenos o viron non o soterraron no panteón cos outros califas, senón que o puxeron noutro lugar.

Agora deixamos Tabriz e pasamos a falar de Persia52.

Da gran provincia de Persia. Dos tres Magos

Persia é unha provincia grande e certamente nobre, pero arestora está destruída polos tártaros53. En Persia está a cidade chamada Saba, da que partiron os tres reis que foron adorar a Deus cando naceu. Nela están soterrados os tres Magos nunha fermosa sepultura, onde permanecen aínda enteiros, con barba e pelo. Un chamábase Baltasar, outro Gaspar e o terceiro Melchor. Micer Marco preguntou moitas veces nesa cidade polos tres reis, pero ninguén soubo dicirlle nada, agás que eran tres reis que foran soterrados antigamente.

A tres xornadas de camiño atoparon un castelo chamado Cala Ataperistan, que na nosa lingua significa «Castelo dos adoradores do lume». É ben certo que os habitantes do castelo adoran o lume. Eu direivos por que.

Os homes dese castelo din que antigamente tres reis daquela rexión foron adorar un profeta que acababa de nacer, e que lle levaron tres ofrendas: ouro, para saber se era señor terreal; incenso, para saber se era Deus; e mirra para saber se era eterno.

Cando chegaron onde estaba Deus nacido, o máis novo dos tres foi o primeiro en ir velo, e pareceulle que tiña a mesma fisionomía e idade ca el. Logo tocoulle ao do medio, e ao final ao máis vello: e cada un deles viu que o meniño tiña as súas faccións e a súa idade. Contándose entre eles o que cada un vira, marabilláronse moito e acordaron ir os tres xuntos, e aos tres pareceulles o que era, ou sexa, un meniño de trece días.

Daquela ofrecéronlle o ouro, o incenso e a mirra, e o neno colleuno todo. El pola súa parte regaloulles unha caixiña pechada. E os tres reis puxéronse de novo en marcha para retornar á súa terra.

Dos tres Magos

Cando os tres Magos xa cabalgaran algunhas xornadas, quixeron ver o que o neno lles regalara. Abriron a caixiña e atoparon dentro unha pedra, que Deus lles dera como símbolo de que eles mesmos debían permanecer firmes coma unha pedra na fe que acababan de profesar. Cando viron a pedra marabilláronse moito e guindárona nun pozo. Nada máis caer dentro, do ceo descendeu un lume ardente que se meteu no pozo. Os reis, ao veren esta marabilla, arrepentíronse do que fixeran. Daquela, colleron daquel lume e levárono con eles á súa rexión para depositalo nunha igrexa, onde o manteñen sempre ardente e lle pregan coma se fose Deus. Úsano en todos os sacrificios que fan e, cando se apaga, volven á fonte orixinaria, onde está sempre aceso. Nunca o prenderían doutro que non fose ese. Por esta razón as xentes desa rexión adoran o lume. E todo isto contáronllo a micer Marco Polo, e é verdade. Un dos reis era de Saba, o outro de Ava e o terceiro do Castelo54.

Agora contarémosvos moitas cousas de Persia e dos seus costumes.



32

Dos oitos reinos de Persia

Sabede que en Persia hai oito reinos: o primeiro chámase Qazvin, o segundo Kurdistán, o terceiro Lorestán, o cuarto Shulistán, o quinto Isfahán, o sexto Shiraz, o sétimo Shabankara e o oitavo Tun-u-Qaen, que está preto da Árbore Soa.

Neste reino abundan fermosos corceis de gran mérito, e moitos deles véndenos na India. A maioría valen duascentas libras tornesas. Ademais hai os asnos máis bonitos do mundo, que valen cada un sobre trinta marcos de prata, e que andan e corren moito.

Os homes desta rexión levan estes cabalos a vender a dúas cidades que se atopan á beira do mar: unha chámase Qeshm e a outra Ormuz, onde están os mercadores que os levan á India.

Esta é mala xente: mátanse entre eles, e se non fose por medo ao seu señor, o Tártaro do Levante55, matarían tamén todos os mercadores.

Aquí elabóranse panos de ouro e de seda. Hai tamén moito algodón. Ademais abunda o orxo, o millo miúdo56, o paínzo57 e toda clase de cereais, viño e froitas.

Agora marchamos de aquí e contareivos sobre a gran cidade de Yazd, dos seus negocios e costumes.

Da cidade de Yazd

Yazd é unha cidade de Persia moi fermosa, grande e de moito comercio. Aquí elabóranse panos de ouro e de seda que se chaman yazdi, que se levan a moitas rexións.

Os seus habitantes adoran a Mahoma.

Cando se parte desde esta terra para continuar a viaxe, cabálgase durante sete xornadas só por chaira. Non hai lugar habitado para albergarse, agás en tres sitios.

Hai fermosos bosques e planicies para cabalgar, onde abundan as perdices e os paspallás, polo que viaxar por alí é un gran pracer. Tamén hai asnos salvaxes moi bonitos.

Cumpridas esas sete xornadas chégase a un reino chamado Kermán.



34

Do reino de Kermán

Kermán é un reino de Persia que adoitaba ter un señor58 cuxo cargo se transmitía por herdanza, pero desde que os tártaros o conquistaron, colocan alí a quen lles aprace a eles.

Aquí danse en boa cantidade as pedras que se chaman turquesas, que se extraen das montañas, onde tamén hai moitas minas de aceiro e andánico.

Traballan ben os equipamentos da cabalaría: freos, selas, e todo tipo de armas e arneses. As súas mulleres tecen labores de seda e ouro, que representan aves e bestas moi notablemente, amais de cortinas e outros panos moi luxosos, colchas, almofadas e cousas deste tipo.

Nas montañas desta rexión nacen os mellores e máis voadores falcóns59 do mundo, un pouco máis pequenos ca os falcóns peregrinos: non hai ave que se lles escape.

Partindo de Kermán, cabálgase aínda sete xornadas entre castelos e cidades con gran pracer. Aquí pódese cazar toda clase de aves.

Cumpridas estas sete xornadas hai unha montaña, da que se baixa cabalgando unhas dúas xornadas, na que aínda se atopan moitos e bos froitos. Non se atopa aloxamento, aínda que si bastantes pastores coas súas bestas. Desde Kermán até esta baixada vai tanto frío no inverno que non se pode pasar se non se vai cuberto con moita roupa.

De Camadi

Ao baixar da montaña áchase unha fermosa planicie, e ao comezo dela unha cidade que se chama Camadi. Esta foi máis grande do que é hoxe, porque os tártaros lle fixeron moito dano en moitas ocasións. Esta chaira é moi calorosa.

Este reino chámase Reobales. Aquí atópanse dátiles, pistachos60, froitos do paraíso61 e outros moitos que non se dan na nosa terra.

Teñen uns bois grandes e brancos coma a neve62, de pelo raso pola calor do lugar e cornos curtos, grosos e romos. Entre os ombros teñen unha xiba de dous palmos de alto, e son a cousa máis bonita que se pode ver no mundo. Cando se van cargar abáixanse coma os camelos e, malia o peso, érguense cunha forza extraordinaria.

Tamén hai carneiros63 que parecen asnos, cunha cola que lles pode pesar ben trinta libras, todos brancos, fermosos e bos para comer.

Nesta planicie hai castelos, cidades e vilas amuralladas para defendérense das razzias dos caraunas, que andan a roubar. Estas xentes dedícanse a percorrer o país, e cun encantamento fan que as noites parezan longas coma sete días, para que non os poidan ver. Feito isto, percorren o país que tan ben coñecen. Son aproximadamente dez mil, unhas veces máis e outras menos, de maneira que por esa chaira non hai persoa nin animal que se lles escape. Matan os vellos e capturan os novos para vendelos como escravos. O rei deles chámase Nogodar, e son xente danada, malvada e cruel.

Direivos que micer Marco tamén quedou atrapado nesa escuridade, pero foi quen de escapar a un castelo que se chama Canosalmi, aínda que moitos dos seus compañeiros foron apresados, vendidos ou asasinados.



36

Da gran baixada

Para percorrer esta chaira cómpren cinco xornadas rumbo sur. Ao cabo das cinco xornadas hai outra baixada de vinte millas de estrada moi mala con homes moi malos que rouban. Ao final desta baixada atópase unha planicie moi bonita, que se chama chaira de Ormuz, que leva dúas xornadas de viaxe a través de fermosos campos.

Aquí hai francolíns, papagaios e outras aves distintas das nosas.

Ao cabo das dúas xornadas, está o mar Océano en cuxa costa hai unha cidade con porto chamada Ormuz. Até aquí chegan desde a India barcos con toda clase de especias, tecidos de ouro, cairos de elefante e moitas outras mercadorías, que despois levan os mercadores por todo o mundo. Esta é terra de moito comercio.

Baixo a súa xurisdición hai bastantes castelos e cidades, porque é capital da provincia. O rei dela chámase Rukn ad-Din-Mahmud.

Aquí vai moita calor e a terra é moi malsá. Se algún mercador estranxeiro morre aquí, o rei queda con todos os seus haberes.

Fan viño con dátiles e con moitas especias, e quen o bebe e non está afeito ten que facer de corpo e purgalo. Pero quen está afeito engorda bastante.

Non consomen os nosos alimentos porque, se comesen pan e carne, enfermarían inmediatamente. Pola contra, consomen por razóns de saúde peixes salgados, dátiles e outras cousas groseiras, coas que se manteñen sans.

Os seus barcos son cativos e naufragan moito, porque non están ensamblados con cravos de ferro, senón cos fíos que se sacan da casca do coco. Amolécenos en auga e logo tiran febras coma serdas que non se estragan coa auga salgada, e líganos con elas. As embarcacións teñen unha vela, un temón, un mastro e unha cuberta, pero cando as cargan, cóbrenas de coiros, e sobre esta cuberta poñen os cabalos que transportan á India. Como non teñen ferro para facer os cravos, é moi perigoso navegar nestes barcos.

Estas xentes adoran a Mahoma64.

Aquí vai tanta calor que, se non tivesen os xardíns con tanta auga que teñen fóra da cidade, lles sería imposible sobrevivir. Ás veces, no verán, vén un vento do deserto65 tan quente que, se non se refuxiasen na auga66, morrerían de calor.

Sementan os seus cereais en novembro e recóllenos en marzo, e fan o mesmo con todos os seus cultivos. De marzo en diante na terra non se atopa nada vivo —ou sexa, verde— agás os dátiles, que duran até mediados de maio. Isto é por culpa de tanta calor.

Os barcos non se embrean, senón que se untan cun aceite de peixe67.

Cando alguén morre fan moito dó, e as mulleres choran os seus maridos ben catro anos e polo menos unha vez ao día, cos veciños e cos parentes.

Agora iremos cara ao norte para contar desas provincias e retornaremos por outra estrada á cidade de Kermán, da que xa vos falei, pois non é posible ir a esas provincias das que vos quero falar sen pasar por Kermán. Aquel rei Rukn ad-Din Mahmud, desde onde nós partimos, tamén é rei de Kermán.

Volvendo desde Ormuz a Kermán, hai unha fermosa chaira e abundancia de víveres, moitas augas termais, e aves e froitos dabondo. O seu pan é moi amargo para quen non está afeito a comelo. Isto é por culpa da auga do mar68.

Agora deixamos estas rexións e imos cara ao norte, e diremos como.

Como se cabalga polo deserto

Logo de saír de Kermán, cabálgase sete xornadas percorrendo un camiño especialmente difícil. Direivos como.

Durante tres xornadas non se atopa auga, agás unha que é verde coma a herba, salgada e amarga. Se alguén a bebese, aínda que fose só unha gota, faría de corpo ben dez veces. E a quen comese un granceiro dese sal que se saca dela produciríalle o mesmo efecto. Por esta razón hai que levar auga para todo o camiño. Porén, as bestas bébena por forza, porque teñen moita sede, e tamén a elas lles dá diarrea.

Ao longo destas tres xornadas non se atopa aloxamento, senón só deserto69 e gran sequidade. Animais non hai, porque non terían que comer.

Cumpridas estas tres xornadas, atópase outro territorio que dura catro xornadas, máis ou menos semellante, coa diferenza de que aquí hai asnos salvaxes.

Ao cabo destas catro xornadas, remata o reino de Kermán e atópase a cidade de Kuhbonan.

De Kuhbonan

Kuhbonan é unha cidade grande. Os seus habitantes adoran a Mahoma. Teñen bastante ferro, aceiro e andánico. Aquí faise a tutía e a escoura, e direivos como. Teñen unha vea de terra boa para este propósito, así que a poñen nun forno ardente con grellas de ferro, de maneira que o fume desa terra vai para arriba cara ás grellas. O que queda pegado a elas é a tutía e o que queda no lume é a escoura.

Agora prosigamos.

Dun deserto

Partindo de Kuhbonan atravésase durante oito xornadas un deserto no que hai gran sequidade, sen froitos nin auga, agás esa amarga coma a de antes. Os que o pasan levan bebida e comida, agás para os cabalos, que beben desa auga de mala gana.

Cumpridas as oito xornadas chégase a unha provincia chamada Tun-u-Qaen70. Ten castelos e cidades bastantes, e linda con Persia polo norte.

Aquí hai unha grandísima provincia chá, onde se atopa a Árbore Soa, que os cristiáns chaman a Árbore Seca. Direivos como é. É grande e grosa, con follas dunha parte verdes e da outra brancas. Dá ourizos coma os castiñeiros, pero dentro están baleiros. A súa madeira é dura e amarela coma a do buxo. Non hai ningunha outra árbore en cen millas á redonda, agás dunha parte, a dez millas de aquí, onde din os naturais do país que tivo lugar a batalla entre Alexandre e Darío71.

As vilas e os castelos teñen abundancia de todo.

O clima é temperado e os seus habitantes adoran a Mahoma. Son xente guapa e as mulleres extraordinariamente guapas.

Partimos de aquí e contareivos dunha rexión que se chama Mulahidah, onde vivía o Vello da Montaña.

Do Vello da Montaña, de como creou o paraíso e os Asasinos

Mulahidah é unha rexión onde en tempos antigos vivía o Vello da Montaña. Vouvos contar o caso segundo micer Marco Polo o escoitou de moitas persoas.

O Vello chamábase na súa lingua Aladín. Mandara construír nun val entre dúas montañas o máis grande e máis fermoso xardín72 do mundo. Tiña froitos de toda clase e os máis bonitos palacios do mundo, todos decorados en ouro, con figuras de bestas e aves. Había conducións polas que fluían auga, mel e viño. Os rapaces e as rapazas73 máis fermosos do mundo e que mellor sabían cantar, tocar e bailar estaban alí. O Vello facíalles crer que aquilo era o Paraíso. Fixérao porque Mahoma dixera74 que o que fose ao Paraíso tería tantas mulleres fermosas como quixese, e nel atoparía ríos de leite, viño e mel. Por iso construíu un semellante ao que dixera Mahoma. Os sarracenos daquela rexión crían que realmente ese era o Paraíso.

Naquel xardín só entraban aqueles que el quería converter en Asasinos. Á entrada tiña un castelo fortificado de tal maneira que non temía a ningún home no mundo.

O Vello tiña na súa corte rapaces de doce anos, que lle parecía que podían converterse en homes valorosos. Para facer que entrasen no xardín, xuntábaos en grupos de catro, dez ou vinte, e dáballes a beber opio. Durmían uns tres días. Logo mandaba que os levasen ao xardín, e alí dentro espertábaos.

Cando os mozos espertaban dentro do xardín e vían todas estas cousas, crían estar realmente no Paraíso. As doncelas sempre os acompañaban, entre cantos e delicias. Tiñan todo o que querían, polo que, se fose por eles, nunca marcharían daquel xardín.

O Vello mantén así esta fermosa e rica corte, e failles crer aos da Montaña que todo é desta maneira.

Cando quere enviar eses mozos a algún lugar, manda que lles dean a beber un bebedizo soporífero e que os saquen do xardín para levalos até ao seu palacio. Cando espertan, quedan marabillados e moi tristes, porque se atopan fóra do Paraíso. Decontado van ante o Vello, crendo que é un gran profeta, e axeónllanse. El pregúntalles de onde veñen, e eles responden: «Do Paraíso». E dinlle todo o que atoparon nel e que teñen moita gana de volver.

Cando o Vello quere matar alguén fai traer o que é máis vigoroso e ordénalle matar a quen el desexa. Eles fano de boa gana para poderen retornar ao Paraíso. Se sobreviven, volven onda o seu señor; se os apresan, queren morrer, crendo que así regresarán ao Paraíso.

Cando o Vello quere matar a alguén, colle un e dille: «Vai e fai o que che digo. Mándoche isto porque quero que regreses ao Paraíso». E os Asasinos van e fano de moi boa gana. Deste xeito non hai quen se zafe de facer o que o Vello da Montaña quere. Tanto é así que vos digo que mesmo hai reis que lle pagan un tributo por culpa do medo que lle teñen.

Como Hulagu, señor dos tártaros do Levante, o destruíu

Aconteceu que no ano 127775 Hulagu, señor dos tártaros do Levante, que sabía de todas estas maldades, decidiu destruílo, así que mandou uns baróns seus a este xardín. Asediaron o castelo durante tres anos até que o renderon, pero non o darían conquistado se non fose pola fame.

Pola fame foi conquistado e mataron o Vello e toda a súa xente. Desde entón xa non volveu haber ningún Vello: con el acabouse todo o señorío.

Marchamos de aquí e proseguimos.

Da cidade de Sheberghan

Partindo deste castelo, cabálgase durante sete xornadas por chairas e fermosas abas, onde hai bo pasto e abondosos e bos froitos. Atópanse moitas vilas e bastantes castelos.

Os seus habitantes adoran a Mahoma.

De cando en vez atópanse desertos de cincuenta e sesenta millas onde non hai auga ningunha, por iso convén que o viaxeiro a leve para si e para as bestas, até que se sae deles.

Cumpridas sete xornadas, chégase á cidade chamada Sheberghan, que ten abundancia de todo.

Aquí danse en cantidade os mellores melóns do mundo. Sécanos da seguinte maneira: córtanos en tiras coma correas, sécanos, e vólvense máis doces ca o mel. Con eles fan moito comercio pola rexión.

Tamén hai abondosa caza de aves e de bestas.

Agora deixamos Sheberghan e contaremos de Balkh.

De Balkh

Balkh foi noutrora unha cidade grande e nobre, moito máis ca hoxe, porque os tártaros a saquearon e lle fixeron moito dano.

Nesta cidade Alexandre tomou como esposa a filla de Darío, como contan os naturais do país76.

Os seus habitantes adoran a Mahoma.

Sabede que até esta terra se estende o dominio do señor dos tártaros do Levante, e nesta cidade está a fronteira de Persia, entre nordés e levante.

Cando se atravesa esta terra cabálgase sobre doce xornadas en dirección nordés e levante sen atopar aloxamento ningún, porque os seus habitantes, por culpa do medo á mala xente e aos bandidos, refuxiáronse en fortalezas nas montañas.

Neste camiño hai auga bastante, caza e leóns. Durante estas doce xornadas non se atopan víveres para comer, polo que convén levalos.

Da montaña de sal

Cumpridas estas doce xornadas a cabalo atópase un castelo que se chama Taloqan, onde hai un gran mercado de cereais. É unha fermosa rexión.

As montañas contra o sur son moi grandes, feitas totalmente de sal. Veñen até aquí por el desde unha distancia de trinta xornadas, porque é o mellor do mundo. É tan duro, que non se pode romper agás con grandes picos de ferro; e hai tanto, que chegaría para abastecer todo o mundo até a fin dos tempos.

Partindo de aquí, cabálgase tres xornadas dirección entre nordés e levante, atopando sempre fermosas terras e bonitos aloxamentos, froitos, cereais e viñas.

Os seus habitantes adoran a Mahoma. Son mala xente e asasinos. Sempre están co vaso na boca, porque lles gusta moito beber, xa que teñen un bo viño fermentado77. Non levan nada na cabeza, agás unha corda de dez palmos de lonxitude que enrolan arredor dela. Son moi bos cazadores e capturan moitas bestas. Coas peles delas vístense e cálzanse. Todos saben curtir as peles das bestas que cazan.

Desde alí e durante tres xornadas hai cidades e castelos bastantes, amais dunha cidade chamada Keshem, polo medio da que pasa un gran río.

Aquí hai moitos porcos espiños.

Logo cabálgase tres xornadas durante as que non se atopa aloxamento, bebida nin comida.

Cumpridas as tres xornadas, chégase á provincia de Badaghxán. Contareivos como é.

De Badaghxán

Badaghxán é unha provincia onde as súas xentes adoran a Mahoma e teñen lingua propia.

É un gran reino, o trono transmítese por herdanza e procede da liñaxe de Alexandre e da filla de Darío78, o gran señor de Persia. Todos os reis chámanse en sarraceno Zulcarnei79, que quere dicir Alexandre, por amor ao grande Alexandre Magno.

Aquí danse as pedras preciosas que se chaman balas. Son moi caras e extráense das montañas coma as outras xemas. Hai pena de morte para quen saque esas pedras fóra do reino, porque hai tantas que perderían o seu valor.

Tamén hai aquí outras montañas de onde se extrae o lapislázuli, que é o mellor e máis fino do mundo, e que tamén se saca das veas da terra; ademais, hai outras de onde se extrae prata.

Esta provincia é moi fría.

Aquí críanse bastantes cabalos, bos corredores, que non están ferrados, malia cabalgaren polas montañas80. Hai falcóns que voan moi ben, amais de alfaneques. É o sitio mellor do mundo para cazar aves e bestas.

Aceite non teñen, pero fan un de noces.

O lugar está ben fortificado.

Son bos arqueiros e vístense con peles de animais, porque teñen escaseza de panos. As damas importantes e nobres levan calzóns, feitos con corenta, oitenta, ou cen brazas de pano de algodón, para que as nádegas parezan máis grosas, porque os homes de alí gustan das mulleres gordas.

Agora deixamos este reino e falaremos dunha xente distinta, que vive a dez xornadas desta provincia.

Da xente de Pashai

A dez xornadas de distancia de Badaghxán hai unha provincia que se chama Pashai.

Os seus habitantes teñen lingua propia, adoran os ídolos e son de pel escura. Saben moito de artes diabólicas e son mala xente. Levan nas orellas aros de ouro, prata e pedras preciosas.

Aquí vai moita calor.

A xente aliméntase de carne e arroz.

Agora deixamos esta provincia e iremos a outra que dista de aquí sete xornadas cara ao sueste e que se chama Caxemira.

De Caxemira

Os habitantes de Caxemira son idólatras e teñen lingua propia81. Saben tanto de encantamentos diabólicos82 que fan falar os ídolos, poden cambiar o tempo, lograr que todo se poña moi escuro, e cousas que non se poden nin crer. Son mestres doutros idólatras, porque deles procede a idolatría.

Desde este lugar pódese chegar até ao mar da India.

Os homes e as mulleres de aquí son de pel escura e delgados. Aliméntanse de arroz e carne.

O clima é temperado, entre cálido e frío.

Hai bastantes castelos e desertos. Teñen moitas fortificacións e gobérnanse por si mesmos. Un rei é o que imparte xustiza.

Abundan os lugares de retiro, practican fortes abstinencias e non cometen ningún pecado nin nada que vaia contra a súa fe, por respecto aos seus ídolos. Teñen abadías e mosteiros da súa relixión.

Agora partimos de aquí e seguiremos avanzando, aínda que deberiamos entrar na India, pero non queremos, porque á volta da nosa viaxe contaremos todas as cousas da India por orde. Por iso retornaremos ás nosas rexións da parte de Badaghxán, porque non se pode ir por outro camiño.

Do gran río de Badaghxán83

Cando se parte de Badaghxán vaise durante doce xornadas entre nordés e levante pola ribeira dun río que é do irmán do señor de Badaghxán, onde hai castelos e aloxamentos bastantes.

As xentes de aquí son valentes e adoran a Mahoma.

Cumpridas as doce xornadas, atópase unha pequena rexión que dista tres xornadas de parte a parte, e que se chama Wakhan.

Os seus habitantes adoran a Mahoma, teñen lingua propia84 e son homes valorosos, súbditos do señor de Badaghxán.

Teñen abundancia de animais salvaxes e hai caza de aves e bestas de todo tipo.

Despois de avanzar tres xornadas, vaise todo o tempo por montañas. Disque son as máis altas do mundo85. Logo de subilas, atópase unha planicie entre dúas montañas, onde hai moi bo pasto e un río moi fermoso e grande. O pasto é tan bo que unha besta fraca vólvese gorda en dez días. Hai todo tipo de especies de caza e bastantes carneiros salvaxes moi grandes86, que teñen os cornos de seis palmos de lonxitude, ou como mínimo de tres ou catro. Os pastores fan grandes escudelas con eles e comen nelas.

Por esta planicie viáxase unhas doce xornadas sen atopar aloxamento, e non hai nada para comer, se un non o leva. Non se ve nin unha soa ave voando, polo sitio alto e frío que é; e o lume non ten a cor que ten noutras partes nin arde tanto aló arriba.

Agora marchamos de aquí e contareivos outras cousas pola parte do nordés e do levante.

Logo de avanzar tres xornadas, hai que facer outras corenta por montañas e abas, entre nordés e levante, e tamén por vales, atravesando moitos ríos e moitos lugares desertos. Por esta razón non se atopan casas nin albergues, e hai que levar os víveres. Esta rexión chámase Baluristán.

A xente vive nunhas montañas altísimas, adoran ídolos, son salvaxes e viven das bestas que cazan. As súas vestimentas están feitas de pel de animal e son xente ruín.

Agora deixamos esta rexión e falaremos da provincia de Kashgar.



50

Do reino de Kashgar

Kashgar foi noutrora reino, baixo o dominio do gran khan.

Os seus habitantes adoran a Mahoma.

Entre o nordés e o levante hai moitas cidades e castelos, a meirande das cales é Kashgar.

Viven do comercio e da artesanía.

Teñen fermosos xardíns, viñas e facendas, e abundante algodón.

Moitos mercadores de alí viaxan por todo o mundo.

Son xente cativa e miserable, que comen e beben mal.

Aquí habitan algúns cristiáns nestorianos, que teñen leis e igrexas propias e lingua de seu87.

Para atravesar esta provincia cómpren cinco xornadas.

Agora deixámola e iremos a Samarcanda.

De Samarcanda

Samarcanda é unha nobre cidade onde habitan cristiáns e sarracenos. Está baixo o dominio do gran khan e situada contra o noroeste. Contareivos unha marabilla que aconteceu nesta terra:

Non hai moito que Chagatai, irmán do gran khan88, se fixo cristián cando era señor desta rexión. Cando os cristiáns da cidade souberon que o seu señor se fixera cristián, aledáronse moito. Daquela construíron na cidade unha grande igrexa en honor a san Xoán Bautista, que é como se chama. Colleron unha pedra moi fermosa que era dos sarracenos para poñela no medio da súa igrexa baixo unha columna que sostiña o edificio todo.

Pero Chagatai morreu, e os sarracenos, anoxados polo da pedra, quixérona coller pola forza. Podían facelo, porque eran dez veces máis ca os cristiáns. Algúns sarracenos foron falar cos cristiáns e dixéronlles que querían a pedra. Os cristiáns queríanllela comprar, pero os sarracenos non estaban dispostos. Dicían que só querían a pedra.

Naquel momento o seu señor era o gran khan89, e ordenoulles aos cristiáns que no prazo máximo de dous días lles devolvesen a súa pedra. Os cristiáns, ao oír esta orde, puxéronse moi tristes e non souberon que facer.

A mañá na que había que quitar a pedra de debaixo da columna descubriron que a columna se elevara sobre a pedra ben catro palmos, sen tocala, por vontade do Noso Señor. Isto foi considerado unha gran marabilla, e a pedra segue alí aínda hoxe.

Agora marchamos de aquí e contareivos doutra provincia que se chama Yarkand.

De Yarkand

Yarkand é unha provincia que se tarda en atravesar cinco xornadas.

Os seus habitantes adoran a Mahoma. Tamén hai nela cristiáns nestorianos. Son súbditos do gran khan e teñen abundancia de todo.

Aquí non hai máis que lembrar.

Agora marchamos de aquí e contaremos de Khotan.

De Khotan

Khotan é unha provincia situada entre o levante e o nordés, que se tarda en atravesar oito xornadas.

Son súbditos do gran khan e adoran todos a Mahoma.

Ten castelos e bastantes cidades, e son xente nobre. A mellor cidade é Khotan, que lle dá nome a toda a provincia.

Hai bastante algodón, viño, xardíns e de todo.

Viven do comercio e da artesanía, e non son xente de armas.

Agora partimos de aquí e imos a outra provincia que se chama Pein.

De Pein

Pein é unha pequena provincia de cinco xornadas de lonxitude entre levante e nordés, súbdita do gran khan.

Os seus habitantes adoran a Mahoma.

Ten castelos e bastantes cidades, a máis nobre90 das cales é Pein.

Hai abundancia de todo e viven do comercio e da artesanía.

Teñen un costume curioso:

Cando un home casado marcha da súa terra durante vinte días, nada máis que se vai, a muller pode tomar outro marido, segundo a usanza deles. Tamén o home, onde vaia, pode tomar outra muller91.

Tede en conta ademais que todas estas provincias das que vos estou falando, desde Kashgar até aquí, pertencen á Gran Turquía.

Agora marchamos de aquí e contareivos dunha provincia chamada Charchan.

De Charchan

Charchan é unha provincia da Gran Turquía entre o nordés e o levante.

Os seus habitantes adoran a Mahoma.

Hai bastantes castelos e cidades, a máis importante das cales é Charchan.

Está atravesada por un río que dá xade e calcedonia, pedras que van vender ao Catai, pois sacan moitas e boas.

Toda esta provincia é un deserto, igual que de Khotan a Pein.

Nesta terra abundan as augas malas e amargas, malia habelas tamén doces e boas.

Partindo de Charchan avánzase unhas cinco xornadas polo deserto, onde hai augas malas e amargas, mais tamén as hai boas. Ao rematar as cinco xornadas de viaxe, atópase unha cidade ao inicio do deserto, onde os homes se avituallan para atravesalo.

Agora contaremos da rexión que vén despois.

De Lop

Lop é unha gran cidade situada á entrada do gran deserto, chamado o deserto de Lop, entre o leste e o nordés.

Os seus habitantes son súbditos do gran khan e adoran a Mahoma.

Os que queren pasar o deserto repousan en Lop durante unha semana para repoñeren forzas eles e os seus animais. Logo collen provisións para un mes para uns e outros.

Saíndo da cidade, éntrase no deserto, que é tan grande que faría falta ben un ano para atravesalo, pero pola parte máis estreita pódese cruzar nun mes.

A rexión é toda de montañas, area e vales, onde non se atopa nada para comer. Pero logo dun día e unha noite xa se atopa auga, aínda que chega como moito para cincuenta ou cen homes coas súas bestas. Este é o tempo que se precisa para dar con ela. En tres ou catro sitios a auga é amarga e salgada, malia que as outras, en torno a vinte e oito, son boas.

Non hai nin aves nin bestas, porque non teñen que comer.

Vouvos falar da marabilla que se atopa alí.

Cando se cabalga de noite por ese deserto, acontece o seguinte. Se alguén queda atrás dos compañeiros, durmido ou entretido con algo, cando quere achegarse aos demais, oe falar espíritos no aire que semellan os seus compañeiros de viaxe. A miúdo chámano polo seu propio nome e fano desviarse de tal xeito que xa non se volve encontrar. Moitos perdéronse así. E con frecuencia óense mesmo instrumentos no aire, e máis precisamente tambores. Isto é o que sucede cando se cruza este gran deserto.

Agora deixamos o deserto e contaremos das provincias que hai á saída del.

Da gran provincia de Tangut

Á saída do deserto atópase unha cidade de nome Dunhuang, que lle pertence ao gran khan. A provincia chámase Tangut.

Os seus habitantes son idólatras, aínda que hai algúns nestorianos e tamén sarracenos. Esta rexión está entre o levante e o nordés.

Estes idólatras teñen lingua propia92. Non son mercadores, senón que viven da terra. Teñen moitas abadías e mosteiros, todos cheos de ídolos de diferentes feituras, aos que lles fan grandes sacrificios e honores.

Sabede que os homes que teñen pequenos crían un carneiro en honor dos ídolos. Pasado un ano, cando é a festa do seu ídolo, o pai e mais o fillo levan este carneiro ante o ídolo e fanlle gran reverencia, acompañados dos demais fillos. Logo asan o carneiro, volven levalo diante do ídolo e fanlle os seus ritos e as súas pregarias para que manteña sans os fillos. A continuación danlle ao ídolo a parte da carne que lles pertence, cortan o resto93 e lévano ás súas casas ou a outro sitio que lles parece. Chaman os seus parentes e comen esta carne con gran festa e devoción. Despois recollen os ósos e métenos nunha arca ou nunha caixa ben gardados.

Cando morre alguén entre os idólatras94, os demais collen o cadáver e quéimano. Cando o sacan da casa e o levan ao lugar da cremación, polo camiño os seus parentes fan en moitos sitios unha especie de casiñas de paus ou de canas cubertas con panos de seda e ouro. Cando pasan co morto por diante delas, pousan o cadáver e alí recibe viño e comida en abundancia. Fan isto para que o morto sexa recibido no outro mundo cun honor semellante. Cando o defunto é levado ao lugar onde será queimado, teñen recortados fantoches de papel de homes, cabalos, camelos e moedas grandes coma besantes. Queiman o corpo xunto con todas estas cousas e din que ese morto no outro mundo terá tantos cabalos, carneiros, diñeiro e todo o resto coma os que eles queiman por amor a el naquel lugar. Cando o corpo comeza a arder soan para o morto todos os instrumentos do mundo.

Cando alguén morre, os parentes consultan con astrónomos e adiviños, aos que lles teñen que dicir o día no que naceu o morto. Eles, por medio dos seus feitizos diabólicos, dinlles a que hora debe queimarse o corpo. Ás veces os familiares teñen o morto na casa oito, quince días, ou mesmo un mes, á espera do tempo propicio que lle dixeron os adiviños para queimalo, e xamais se lles ocorrería queimalo noutro momento.

Conservan o corpo nunha caixa de máis dun palmo de grosor, ben cerrada, cravada e cuberta cun pano impregnado en azafrán e outras especias, para que non lles alcatree aos que viven alí. Os da casa poñen diante da caixa do morto unha mesa con viño, pan e comida coma se estivese vivo, todos os días até que é queimado.

Os adiviños tamén lles din aos parentes que non é bo sacar o morto pola porta, aducindo a mala influencia dos astros nela. Daquela os parentes sácano por outro sitio, e ás veces teñen que romper a parede da casa polo lado contrario. Todos os idólatras do mundo fan así95.

Agora deixamos esta rexión e contareivos doutras terras que están contra o noroeste, ao inicio deste deserto.

De Kumul

Kumul96 é unha rexión que antigamente foi reino. Ten vilas e castelos bastantes. A cidade principal é Kumul.

Esta rexión está no medio de dous desertos: dunha banda un grande, e da outra un pequeno, que se cruza en tres xornadas.

Son todos idólatras e teñen lingua propia.

Viven dos froitos da terra e teñen dabondo para comer e beber, así que venden bastante.

Son homes inclinados ao pracer, que só se dedican a tocar os seus instrumentos, a

